## Medi Ambient convoca ajudes per valor de 500.000 euros per a actuacions de prevenció al risc d'inundació en municipis del Baix Segura

*** La directora general de l'Aigua destaca que es dona cobertura a una àrea territorial de més de 350.000 habitants per a actuacions que minimitzen els eventuals danys que poden produir les inundacions**

La Conselleria de Medi Ambient, Aigua, Infraestructures i Territori ha convocat ajudes per valor de 500.000 euros per a l'adaptació al risc d'inundació d'edificacions, equipaments i instal·lacions en municipis del Baix Segura, segons publica el 'Diari Oficial de la Generalitat Valenciana' (DOGV).

Estes ajudes, ha explicat la directora general de l'Aigua, Sabina Galindo, “formen part del pla Vega Renhace, en el marc del Pla de recuperació, transformació i resiliència i s'enquadren en les mesures d'adaptació al canvi climàtic i prevenció i gestió de riscos relacionats amb el clima com poden ser les inundacions en una zona molt vulnerable com és el Baix Segura”.

En este sentit ha assenyalat que les ajudes van dirigides als municipis de Torrevieja, Orihuela, Pilar de la Horadada, Almoradí, Callosa de Segura, Rojales, Guardamar del Segura, Albatera, Catral, Redován, San Fulgencio, Dolores, Cox, Bigastro, San Miguel de Salinas, Benejúzar, Los Montesinos, Rafal, Formentera del Segura, Benijófar, Algorfa, Granja de Rocamora, Jacarilla, San Isidro, Benferri, Daya Nueva i Daya Vieja, així com El Realenc  i Sant Felip Neri, pedanies de Crevillent.

“D'esta manera - ha destacat Sabina Galindo- des de la Conselleria donem cobertura a una àrea territorial de més de 350.000 habitants perquè es puguen dur a terme les actuacions necessàries per a l'adaptació de les infraestructures i dels diferents sectors econòmics a eventuals riscos d'inundació i reduir la vulnerabilitat d'esta zona”.

Així, les ajudes van destinades a l'adquisició d'equipaments o materials que impedisquen l'entrada d'aigües o faciliten la seua evacuació com ara barreres temporals o permanents, vàlvules antiretorn i altres elements, en la conca baixa del riu Segura.

Els beneficiaris podran ser administracions públiques, persones físiques o jurídiques i qualsevol entitat del sector públic institucional que duguen a terme actuacions, dins de l'àmbit territorial definit, per a minimitzar els danys que produïxen les inundacions.

Estes ajudes es financen amb fons procedents del mecanisme per a la recuperació i resiliència, Next Generation EU, i es concediran amb càrrec als pressupostos de la Generalitat per a 2023. El termini de presentació de les sol·licituds serà d'un mes, a comptar de l'endemà de la publicació de l'extracte d'esta convocatòria en el DOGV.

Fecha: 18/09/2023